als_Latn dik_Latn sag_Latn
Pas dopietës së shënuar kundër Ajaksit, duke barazuar edhe rekordin e Raul për golat në Champions League, Leo Mesi është përgëzuar nga e gjithë skuadra, staf dhe lojtarë
Trajneri Luis Enrike, por edhe lojtarët Ksavi Hernandez dhe Luis Suarez, kanë folur me superlativa për Leo Mesin pas fitores së arritur kundër Ajaksit në mbrëmjen e së mërkurës në Amsterdam. Ksavi ka thënë fjalë të mëdha për bashkëlojtarin e tij te Barcelona, Lionel Mesi, pasi argjentinasi arriti rekordin e Raul për numrin e golave në Ligën e Kampionëve. Telegrafi njofton se 27-vjeçari shënoi dy herë në Amsterdam Arena kundër Ajaksit duke e ngritur në 71 numrin e përgjithshëm të golave në garën prestigjioze evropiane, aq sa ka shënuar edhe legjenda madrilene gjatë karrierës së tij me Real Madridin dhe Shalken.
“Jam i kënaqur për Leon, për shkak të punës që bën për skuadrën dhe sepse ai është i pari, më i miri. Leo ka një rol më të lirë së bashku me të tjerët në sulm, mirëpo ata kanë po ashtu punë të rëndësishme defensive. Te ky klub, të gjithë angazhohemi dhe kur e bëjmë këtë, skuadra funksionon”, ka deklaruar Ksavi për Canal Plus pas ndeshjes. Barça iu rikthye fitoreve pas dy humbjeve të njëpasnjëshme në La Ligë, nga Reali dhe Selta Vigo. Ndërkohë Luis Enrike e ka etiketuar Lionel Mesin si lojtarin më të mirë të cilin e ka parë. “Mesi pa dyshim se është lojtari më i mirë që ndonjëherë kam parë si lojtar dhe si trajner. Jam i kënaqur për skuadrën time në përgjithësi. Kishte momente në ndeshje kur ne mund të përmirësoheshim, por në përgjithësi ne kishim një qasje të mahnitshme dhe jam i lumtur. Ne duhet të përmirësohemi dhe për këtë unë kam një ekip spektakolar.
Ne kemi filluar sezonin duke e ditur se do të ketë momente nga më të ndryshmet. Më ka pëlqyer gjithçka, në përgjithësi”, ka thënë Enrike. Luis Suarez thotë se Mesi nuk mund të krahasohet me asnjë lojtar tjetër në botë. Suarez mbrëmë bëri debutimin në Ligën e Kampionëve me fanellën e Barcelonës kundër ish-skuadrës së tij, Ajaks, me argjentinasin që shënoi të dy golat e fitores për të barazuar numrin e golave të Raul të shënuar në Ligën e Kampionëve. “Është nder të luaj krahas Mesi – nga aspekti im, Mesi është lojtari më i mirë në botë dhe ju nuk mund ta krahasoni atë me asnjë tjetër. Në fakt, unë kënaqem duke luajtur me të gjithë këta lojtarë të shkëlqyeshëm. Unë jam stërvitur me ekipin për një kohë tash, edhe pse nuk kam mundur të luaj”, ka thënë Suarez.
Mesi: Rëndësi ka që skuadra arriti të fitojë
Me dygolëshin e realizuar në “Amsterdam Arena” ndaj Ajaksit. Lionel Mesi barazoi rekordin e Raul Gonzales në Champions League. 71 gola në kompeticionin më të rëndësishëm për klube janë një shifër e pazakontë për një futbollist 27-vjeçar. Por Mesi, tashmë i mësuar me rekorde, vlerëson më shumë finalizimet që i japin trofe ekipit. “Mendoj se golat që shënon në sfidat finale janë ata që të japin më shumë kënaqësi dhe që mbahen mend më shumë”. Duke lënë mënjanë arritjet personale, sulmuesi argjentinas kujton se fitorja me Ajaksin është shumë e rëndësishme për klasifikimin përfundimtar në Grupin F. “E rëndësishme ishte të merrnim tri pikët për të siguruar kualifikimin dhe për të tentuar në dy sfidat e fundit vendin e parë në Grup. Të mos harrojmë që kishim përballë një ekip që luan futboll të bukur dhe që nuk na lejojë të kishim kontrollin e lojë, sikurse na pëlqen ta bëjmë në çdo ndeshje. Deri në momentin kur ata mbetëm me 10 lojtarë, gjithçka ishte e barabartë”. Në fund një mesazh mbështetjeje për Luis Suarez, i cili nuk e ka gjetur ende rrugën e rrjetës me fanellën blaugrana. “Jemi të kënaqur që Luis është me ne. Pak nga pak do të përshtatet me lojën tonë. Ishte vetëm ndeshje e tretë me Barcelonës, unë pres shumë nga ai sepse mbetet një sulmues i madh”.
als_Latn als_Latn als_Latn als_Latn als_Latn als_Latn